A Vtv. felhatalmazása alapján született három végrehajtási rendelet - az azonos szabályozási tárgykör miatt - egy rendeletben kerül módosításra.

Magyarország számára stratégiai érdek az ország GMO mentességének megőrzése, amely kiterjed a génmódosított, illetve a szennyezett vetőmagtételekre egyaránt. A szennyezett vetőmag-tételek kiszűrése érdekében fontos a csemege és pattogató kukorica, valamint a kukorica, szója és a repce vetőmag-tételek szennyezettségére vonatkozó vizsgálatok elvégzése.

Ennek érdekében a Földművelésügyi Minisztérium módosítja a 48/2004. (IV. 21.) FVM rendeletet, valamint az 50/2004. (IV. 22.) FVM rendeletet és ismételten előírja a fentiek szerinti vetőmag-tételek Magyarországra beszállítására vonatkozó bejelentési kötelezettséget.

Az Európai Unió tagállamaiban a Közösségi Növényfajta Hivatal és az Új Növényfajták Oltalmára Létesült Nemzetközi Egyezmény (UPOV) által megállapított iránymutatásokat kell alkalmazni egyes mezőgazdasági növényfajok és zöldségfajok esetében.

Ezek az iránymutatások folyamatosan változnak, ennek megfelelően hazánknak is az európai uniós irányelvekben meghatározott, módosított iránymutatásokat kell alkalmaznia, ezért az új uniós irányelveknek megfelelően a Földművelésügyi Minisztérium módosítja a növényfajták állami elismeréséről szóló 40/2004. (IV. 7.) FVM rendeletet.

A vetőmag-szaporítás hatósági ellenőrzési feladataival, valamint a zöldség vetőmagvak forgalmazásának hatósági ellenőrzési feladataival összefüggésben szükséges volt a végrehajtási rendeletek egyes fogalmainak meghatározása, pontosítása.